natur Et arbejde med adskillelse af regn- og spildevand på Kornbakke Allé og Nordvestpassagen betyder opgravede vejrabatter sidst på efteråret. Den mulighed udnytter Teknik og Miljø til samtidig at plante op mod 60 nye træer.

Mere præcist bliver det en blanding af japanske kirsebærtræer og elme-træer, som skal forskønne området.

Læs også Gang i nethandlen: To nye posthuse åbner i Aarhus

De nye træer skal ses i lyset af byrådets beslutning om at plante 10.000 træer frem mod 2025. Træerne skal både ruste Aarhus til fremtidens klima og gøre kommunen til et smukkere sted at bo.

”Træer er afgørende for, at Aarhus bliver ved med at være et dejligt sted at bo, mens byen vokser. Vi har sat et ambitiøst mål om 10.000 træer inden 2025, og det kræver, at vi er smarte og tænker træer ind hver gang, det er muligt. Jeg vil på det stærkeste opfordre aarhusianerne til fortsat at ønske træer,” siger Bünyamin Simsek (V), rådmand for Teknik og Miljø, i en pressemeddelelse.

”Udover æstetiske fordele er træerne essentielle i løsningen af væsentlige udfordringer som for eksempel mindskning af oversvømmelser, da træer kan absorbere store mængder regnvand. Desuden bidrager de til at skabe flere levesteder i byen for et varieret dyre- og planteliv,” fortsætter rådmanden.

Aarhusianerne kan hjælpe

Aarhusianerne kan ved hjælp af appen 'Aarhus BorgerTip' selv komme med gode ideer til, hvor der skal plantes flere træer.

På www.aarhus.dk/ønskettræ kan man se alle træønsker, og hvor langt vi er med målet om at plante 10.000 træer inden 2025.